* *Αυτό το λήμμα αναφέρεται στην πόλη της Βραζιλίας. Για άλλα ομώνυμα τοπωνύμια κ.ά. θέματα, δείτε Ντιαμαντίνα (αποσαφήνιση).*

  



Η **Ντιαμαντίνα** (*Diamantina*) είναι πόλη και δήμος της Βραζιλίας, στην πολιτεία Μίνας Ζεράις. Ο εκτιμώμενος πληθυσμός του δήμου το 2013 ήταν 47.647 κάτοικοι, ενώ η έκτασή του ανέρχεται σε 3.869,83 τετρ. χιλιόμετρα, κάτι που δίνει μέση πυκνότητα πληθυσμού 12,3 κατοίκων ανά τετρ. χιλιόμετρο.

Η *Αραγιάλ ντου Τιτζούκου* (όπως ήταν το αρχικό όνομα της Ντιαμαντίνα) είναι μία από τις ιστορικές πόλεις του εσωτερικού της Βραζιλίας, αφού κτίσθηκε κατά την αποικιακή εποχή στις αρχές του 18ου αιώνα. Καθώς δείχνει και το νεότερο όνομά της, ήταν κέντρο εξορύξεως διαμαντιών κατά τον 18ο και τον 19ο αιώνα. Αποτελεί καλοδιατηρημένο παράδειγμα βραζιλιανικής αρχιτεκτονικής μπαρόκ, διακρινόμενο από τη μεγάλη χρήση του ξύλου ως οικοδομικού υλικού, ώστε το ιστορικό κέντρο της ανακηρύχθηκε Μνημείο Παγκόσμιας Κληρονομιάς της ΟΥΝΕΣΚΟ, το 1999.

Θέση
----

Άποψη της Ντιαμαντίνα
Η πόλη Ντιαμαντίνα βρίσκεται 292 χιλιόμετρα σχεδόν ακριβώς βόρεια της πρωτεύουσας της πολιτείας, του Μπέλο Οριζόντε, και σε ορεινή περιοχή, στην πλαγιά απότομης κοιλάδας και σε μεσοσταθμικό υψόμετρο 1.114 μέτρα πάνω από την επιφάνεια της θάλασσας. Οι γεωγραφικές συντεταγμένες της είναι πλάτος 18°15΄ Νότιο και μήκος 43°36΄ Δυτικό. Ο ποταμός Ζεκιτσινόνε, ένας από τους σημαντικότερους της χώρας περνά στα ανατολικά της. Η Ντιαμαντίνα συνδέεται με το Μπέλο Οριζόντε με την ομοσπονδιακή εθνική οδό BR-259, μέσω του Κουρβέλου, καθώς και με τακτικές πτήσεις από το μικρό αεροδρόμιο της Ντιαμαντίνα.

Ο δήμος περιλαμβάνει το 170 τετρ. χιλιομέτρων Πολιτειακό Πάρκο Μπιριμπίρι, που δημιουργήθηκε το 1998 και περιέχει το ιστορικό ομώνυμο χωριό.

Ο δήμος της Ντιαμαντίνα συνορεύει με τους εξής άλλους δήμους:

* Προς βορρά: Όλιους ντ'Άγκουα και Μποκαγιούβα.
* Προς ανατολάς: Καρμπονίτα, Σεναντόρ Μοντεστίνου Γκονσάλβες, Σάου Γκονσάλου ντου Ρίου Πρέτου και Κότου ντι Μαγκαλιάινς ντι Μίνας.
* Προς νότο: Σάντου Αντόνιου ντου Ιταμπέ, Ντάτας, Σέρου και Μονζόλους.
* Προς τη δύση: Αουγκούστου ντι Λίμα, Μπουενόπολις και Ενζενιέιρου Ναβάρου.

Οικονομία
---------

Οι κυριότερες οικονομικές δραστηριότητες στον δήμο σήμερα είναι ο τουρισμός/υπηρεσίες, η ελαφρή βιομηχανία/βιοτεχνία και η γεωργία. Το ακαθάριστο προϊόν του δήμου το 2005 ήταν 184 εκατομμύρια ρεάλια, με 140 εκατομμύρια να προέρχονται από τις υπηρεσίες, 23 εκατομμύρια από τη βιομηχανία και μόλις 8 εκατομμύρια από τη γεωργία. Το 2006 υπήρχαν 1.248 αγροτικοί παραγωγοί με συνολικά 730 χιλιάδες στρέμματα γης, ενώ μετρήθηκαν 14.000 κεφάλια βοοειδών.

Υγεία και εκπαίδευση
--------------------

Οι κοινωνικοί δείκτες κατατάσσουν τη Ντιαμαντίνα στους καλύτερους δήμους της Μίνας Ζεράις (298ος από 853):

* Δείκτης ανθρώπινης ανάπτυξης: 0,748 (2000)
* Αναλφαβητισμός: 14%
* Προσδόκιμο ζωής στην γέννηση: 68 ετη
* Βρεφική θνησιμότητα: 32,8

Υπάρχουν δύο νοσοκομεία και 31 μικρές κλινικές (στοιχεία του 2005).

Ως προς τη στοιχειώδη και μέση εκπαίδευση, υπάρχουν 30 δημοτικά σχολεία και 9 γυμνάσια/λύκεια, ενώ η Ντιαμαντίνα διαθέτει μία νομική σχολή (Faculdade de Ciências Jurídicas de Diamantina, FCJ), μία φιλοσοφική (Faculdade de Filosofia e Letras de Diamantina, FAFIDIA) και το «Ομοσπονδιακό Πανεπιστήμιο της Κοιλάδας των Ζεκιτσινόνε και Μουκούρι» (Universidade Federal dos Vales do Jequitinhonha e Mucuri, UFVJM), ιδρυθέν το 1953.

Πολιτισμός
----------

Η Ντιαμαντίνα είναι έδρα αρχιεπισκοπής της Ρωμαιοκαθολικής Εκκλησίας από τις 28 Ιουνίου 1917 (και απλής επισκοπής από τις 6 Ιουνίου 1854). Σημαντικότεροι ναοί της είναι η βασιλική της Αγίας Καρδίας του Ιησού στην πόλη της Ντιαμαντίνα και η βασιλική του Αγίου Γεράρδου στο Κουρβέλου.

### Σημαντικοί γεννηθέντες στην Ντιαμαντίνα

* Ζουσελίνου Κουμπιτσέκ (1902-1976), Πρόεδρος της Βραζιλίας, υπεύθυνος για τη δημιουργία της νέας πρωτεύουσας της χώρας Μπραζίλια
* Άλις Ντάυρελ Καλντέιρα Μπραντ (1880-1970), γνωστή με το λογοτεχνικό ψευδώνυμο Χέλενα Μόρλεϋ, συγγραφέας
* Ζοσέ Βιέιρα Κότου ντι Μαγκαλιάινς (1837-1898), στρατηγός και λαογράφος

### «Αδελφές» πόλεις

Η Ντιαμαντίνα είναι «αδελφοποιημένη» μόνο με την πόλη Τρέμπονι της Τσεχίας.

Δείτε επίσης
------------

* Μίνας Ζεράις
* Όρου Πρέτου

Παραπομπές
----------

1. ↑  www.ibge.gov.br/estatisticas/sociais/populacao/22827-censo-demografico-2022.html?edicao=37225. Ανακτήθηκε στις 24  Οκτωβρίου 2023.
2. ↑   *Parque Estadual do Biribiri*, Senac Minas, ανακτήθηκε στις 2016-11-30
3. 1 2  «IBGE». Αρχειοθετήθηκε από το πρωτότυπο στις 9 Ιανουαρίου 2007.
4. ↑  «Frigoletto». Αρχειοθετήθηκε από το πρωτότυπο στις 6 Ιουλίου 2011. Ανακτήθηκε στις 25 Σεπτεμβρίου 2017.
5. ↑  «Mundo Vestibular». Αρχειοθετήθηκε από το πρωτότυπο στις 26 Μαρτίου 2016. Ανακτήθηκε στις 25 Σεπτεμβρίου 2017.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ντιαμαντίνα** |

* Επίσημος ιστότοπος του δήμου


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 139557407
* LCCN: n80144801
* GND: 7514849-3

 |

 |